KIRJALLINEN KYSYMYS P-1681/03 esittäjä(t): Jonas Sjöstedt (GUE/NGL) komissiolle. Komission, tilintarkastustuomioistuimen ja EIP:n kolmikantasopimus.



Virallinen lehti nro 051 E , 26/02/2004 s. 0123 - 0124



KIRJALLINEN KYSYMYS P-1681/03 esittäjä(t): Jonas Sjöstedt (GUE/NGL) komissiolle (15. toukokuuta 2003) Aihe: Komission, tilintarkastustuomioistuimen ja EIP:n kolmikantasopimus Komission, tilintarkastustuomioistuimen ja Euroopan investointipankin kolmikantasopimuksen voimassaolo päättyi 19. maaliskuuta 2003. Voiko komissio ilmoittaa, miten sopimuksen uudistamista koskevat neuvottelut ovat edenneet? Parlamentti esitti tämän pyynnön investointipankin vuosikertomuksesta 2001 antamansa päätöslauselman 34 kohdassa marraskuussa 2002. Voiko komissio selvittää, miten edellä mainitussa päätöslauselmassa esitetyt parlamentin pyynnöt toteutetaan? Aikooko komissio ilmoittaa sopimusluonnoksesta parlamentin toimivaltaiselle valiokunnalle (Cocobu) ennen sen allekirjoittamista? Katsooko komissio, että yhteisön varoin rahoitettuja ja investointipankin hallinnoimia toimia koskevan tilintarkastustuomioistuimen tarkastuksen tulee EY:n perustamissopimuksen 248 artiklan mukaisesti sisältää arvio siitä, onko pankkia johdettu asianmukaisesti? Aikooko komissio varmistaa, että uusi sopimus on saatavissa yhteisön kaikilla kielillä eikä vain ranskaksi? Michaele Schreyerin komission puolesta antama vastaus (18. kesäkuuta 2003) Tilintarkastustuomioistuin esitti 4. helmikuuta 2003 toiveen, että 19. maaliskuuta 1999 tehtyä kolmikantasopimusta ei uusittaisi sanattomalla sopimuksella vaan sitä tarkistettaisiin tietyiltä osin. Piakkoin valmistuu uusi teksti, jonka komissio on laatinut tilintarkastustuomioistuimen ehdottamien muutosten pohjalta ja Euroopan investointipankkia (EIP) kuultuaan. Kaikki osapuolet ovat yhtä mieltä siitä, että päättynyttä kolmikantasopimusta sovelletaan, kunnes komission ja EIP:n puheenjohtajat sekä tilintarkastustuomioistuimen presidentti ovat allekirjoittaneet tarkistetun kolmikantasopimuksen. Parlamentin pyynnöt otetaan huomioon, mikäli ne eivät edellytä muutosten tekemistä EY:n perustamissopimukseen. Parlamentin marraskuussa 2002 antaman päätöslauselman 34 kohdan mukaisesti komissio ilmoittaa sopimusluonnoksesta parlamentille ja lähettää sille tarkistetun kolmikantasopimuksen. Tilintarkastustuomioistuimen valvontaoikeuden laajuus EIP:n hoitamien yhteisön menojen ja tulojen osalta on määritelty EY:n perustamissopimuksen 248 artiklassa. Ensinnäkin 248 artiklan 2 kohdan mukaan tilintarkastustuomioistuin tarkastaa, että tuloja ja menoja koskeva varainhoito on ollut moitteetonta. Toiseksi 248 artiklan 3 kohdassa määrätään, että tässä tarkoituksessa tilintarkastustuomioistuimella on oikeus tutustua EIP:n hoitamien yhteisön menojen ja tulojen tarkastuksen edellyttämiin tietoihin ja että tästä tutustumisoikeudesta määrätään kolmikantasopimuksella. Päättyneen kolmikantasopimuksen tavoin myös tarkistettu sopimus sisältää tällaisia sääntöjä, joilla määrätään tilintarkastustuomioistuimen oikeudesta tutustua tietoihin. Tarkistetusta kolmikantasopimuksesta allekirjoitetaan yksi virallinen kieliversio, joka muodostaa todistusvoimaisen tekstin. Komissio huolehtii myös siitä, että käännökset muihin yhteisön kieliin ovat saatavissa pyydettäessä.